CELEX: 32015D1736
Language: bg
Date: 2015-09-28 00:00:00
Title: Решение за изпълнение (ЕС) 2015/1736 на Комисията от 28 септември 2015 година за неодобряване на веществото трифлумурон като съществуващо активно вещество за използване в биоциди за продуктов тип 18 (Текст от значение за ЕИП)

29.9.2015   
            
            
               BG
            
            
               Официален вестник на Европейския съюз
            
            
               L 252/56
            
         РЕШЕНИЕ ЗА ИЗПЪЛНЕНИЕ (ЕС) 2015/1736 НА КОМИСИЯТА
   от 28 септември 2015 година
   за неодобряване на веществото трифлумурон като съществуващо активно вещество за използване в биоциди за продуктов тип 18
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1, трета алинея от него,
   като има предвид, че:
   
               (1)
            
            
               С Делегиран регламент (ЕС) № 1062/2014 на Комисията (2) е установен списък на съществуващите активни вещества, които трябва да бъдат оценени с оглед на евентуалното им одобряване за използване в биоциди. Този списък включва трифлумурон.
            
         
               (2)
            
            
               На трифлумурон е направена оценка съгласно член 16, параграф 2 от Директива 98/8/ЕО на Европейския парламент и на Съвета (3) за използване в продуктов тип 18 — Инсектициди, акарициди и продукти за борба срещу други артроподи, определен в приложение V към същата директива, който съответства на продуктов тип 18, определен в приложение V към Регламент (ЕС) № 528/2012.
            
         
               (3)
            
            
               За оценяващ компетентен орган беше определена Италия и в съответствие с член 14, параграфи 4 и 6 от Регламент (ЕО) № 1451/2007 на Комисията (4) на 30 септември 2008 г. тя представи на Комисията докладите за оценка, придружени от препоръки.
            
         
               (4)
            
            
               В съответствие с член 7, параграф 1, буква б) от Делегиран регламент (ЕС) № 1062/2014 на 3 февруари 2015 г. Комитетът по биоцидите изготви становището на Европейската агенция по химикали, като взе предвид заключенията на оценяващия компетентен орган.
            
         
               (5)
            
            
               От това становище става ясно, че може да се очаква, че биоцидите, използвани за продуктов тип 18 и съдържащи веществото трифлумурон, няма да отговарят на изискванията, определени в член 5 от Директива 98/8/ЕО. Сценариите, подложени на оценка в рамките на оценката на риска за околната среда, разкриха наличие на неприемливи рискове за водната и земната среда.
            
         
               (6)
            
            
               Поради това е целесъобразно трифлумурон да не бъде одобрен за използване в биоциди за продуктов тип 18.
            
         
               (7)
            
            
               Мерките, предвидени в настоящото решение, са в съответствие със становището на Постоянния комитет по биоцидите,
            
         ПРИЕ НАСТОЯЩОТО РЕШЕНИЕ:
   Член 1
   Трифлумурон (ЕО № 264-980-3; CAS № 64628-44-0) не се одобрява като активно вещество за използване в биоциди за продуктов тип 18.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 28 септември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 167, 27.6.2012 г., стр. 1.
   
      (2)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).
   
      (3)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).
   
      (4)  Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (ОВ L 325, 11.12.2007 г., стр. 3).